**Am agus Áit**

**Cén t-am?**

**Don mhúinteoir:**

Gearr suas an ghreille seo a leanas. Cuir na cártaí i gclúdach litreach agus tabhair clúdach litreach do gach beirt.

|  |  |  |  |
| --- | --- | --- | --- |
| **Cóisir Liam**  **8 p.m.** | **Scannán**  **7.30 p.m.** | **Seisiún ceoil**  **6.15 p.m.** | **Rang Gaeilge**  **1.30 p.m.** |
| **Bainis Niamh**  **12.00 p.m.** | **Cluiche peile**  **11.00 a.m.** | **Teach tábhairne**  **9.30 p.m.** | **An phictiúrlann**  **8.10 p.m.** |
| **Rang Spáinnise**  **10.30 a.m.** | **Rang Tai-chi**  **5.30 p.m.** | **Cruinniú scoile**  **8.00 p.m.** | **Cluiche sacair**  **7.45 p.m.** |
| **Ceolchoirm**  **6.45 p.m.** | **Dráma**  **7.00 p.m.** | **Caifé Áine**  **12.50 p.m.** | **Bialann Ruairí**  **6.00 p.m.** |

**Am agus Áit**

**Cén áit?**

Buailfidh tú le gach foghlaimeoir sa chathair i rith na seachtaine, ach cá mbuailfidh tú leo? Téigh timpeall an ranga agus labhair le gach duine. Faigh amach cá mbuailfidh tú leo. Cuir X san áit cheart agus scríobh ainm an duine in aice leis. Cén cheist a bheidh uait? Scríobh an cheist anseo:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Inis do na foghlaimeoirí eile cá mbuailfidh tú leo.

Bí cúramach le húsáid *sa* agus *den*. Sula siúlfaidh tú timpeall an ranga, líon isteach an ghreille thíos leis an eolas ceart thíos:

1. Leanann séimhiú é ach ar *d, n, t, l, s, r* 2. Roimh ghuta

|  |  |  |
| --- | --- | --- |
| **sa** | **san** | **den** |
|  |  |  |

**An baile**

|  |  |  |  |  |
| --- | --- | --- | --- | --- |
| **An t-óstán** | **An siopa** | **An banc** | **An caifé** | **An bhialann** |
|  |  |  |  |  |

**\_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_**

|  |  |  |  |  |
| --- | --- | --- | --- | --- |
|  |  |  |  |  |
| **An séipéal** | **Oifig an phoist** | **An teach tábhairne** | **An t-ionad spóirt** | **An mheánscoil** |

**Am agus Áit**

**Cén áit? Cártaí**

**Don mhúinteoir:**

Tá an ghreille seo le gearradh suas. Tabhair cárta amháin do gach foghlaimeoir.

|  |  |
| --- | --- |
| **taobh amuigh den mheánscoil** | **taobh amuigh d’oifig an phoist** |
| **sa teach tábhairne** | **sa chaife** |
| **taobh amuigh den siopa** | **sa séipéal** |
| **san ionad spóirt** | **san óstán** |
| **taobh amuigh den bhialann** | **taobh amuigh den bhanc** |

**Am agus Áit**

**Pháirtnéir Teanga (A)**

Bí ag obair leis an duine atá in aice leat. Is páirtnéirí teanga sibh. Tá sibh chun bualadh le chéile gach lá i rith na seachtaine, in áiteanna difriúla agus ag amanna difriúla. Ní cuimhin leat na socruithe a rinne sibh.

Cuir glao ar do phairtnéir agus cuir ceisteanna air, mar shampla: *Cén t-am a bhuailfimid le chéile Déardaoin? Cén áit a mbuailfimid le chéile Déardaoin?*

Ansin, inis don rang faoi bhur bpleananna.

|  |  |  |  |  |  |  |
| --- | --- | --- | --- | --- | --- | --- |
| Dé Luain  9.00 a.m.  Ollscoil | Dé Máirt | Dé Céadaoin  12.30  Seomra na Gaeilge | Déardaoin | Dé hAoine  6.30 p.m.  Tigh de Barra | Dé Sathairn | Dé Domhnaigh  2.00 p.m.  Bialann de Brún |

**……………………………………….….**MC900014896[1]**…………………………………………**

**Am agus Áit**

**Pháirtnéir Teanga (B)**

Bí ag obair leis an duine atá in aice leat. Is páirtnéirí teanga sibh. Tá sibh chun bualadh le chéile gach lá i rith na seachtaine, in áiteanna difriúla agus ag amanna difriúla. Ní cuimhin leat na socruithe a rinne sibh.

Cuir glao ar do pháirtnéir agus cuir ceisteanna air, mar shampla: *Cén t-am a bhuailfimid le chéile Déardaoin? Cén áit a mbuailfimid le chéile Déardaoin?*

Ansin, inis don rang faoi bhur bpleananna.

|  |  |  |  |  |  |  |
| --- | --- | --- | --- | --- | --- | --- |
| Dé Luain | Dé Máirt  11.45 a.m.  Caifé Áine | Dé Céadaoin | Déardaoin  3.15 p.m.  Leabharlann | Dé hAoine | Dé Sathairn  8.00 a.m.  Óstán Uí Riain | Dé Domhnaigh |

**Treoracha don mhúinteoir**

**Am agus Áit Labhairt**

**Le múineadh**

Am a shocrú, áit a shocrú agus aontú leis an socrú sin, nó an socrú a dheimhniú.

**Moltaí**

1. Mínigh do na foghlaimeoirí go mbeidh sibh ag caint faoi chúrsaí ama.

* Roinn an rang i mbeirteanna. Iarr orthu ransú intinne a dhéanamh ar na ceisteanna agus an foclóir a bhaineann leis an am. Tar éis nóiméad nó dhó éist lena gcuid tuairimí. Beidh tú ag súil le freagraí ar nós: *Cén t-am é? Tá sé ceathrú tar éis a hocht. Cén t-am a théann tú ag obair? Cén t-am a itheann tú lón?* srl.
* Téigh siar ar an am ag an bpointe seo. Scríobh amanna difriúla ar an gclár agus iarr ar fhoghlaimeoirí éagsúla an t-am a rá. Mar shampla: 2.00, 12.00, 3.30, 7.30, 1.15, 9.15, 11.45.
* Cuir ceisteanna éagsúla ar na foghlaimeoirí, mar shampla: *Cén t-am a éiríonn tú gach maidin? Cén t-am a thosaíonn tú ag obair? Cén t-am a thagann tú abhaile?* (Féach **Topaic 6: An Saol Laethúil**).
* Múin an méid seo a leanas do na foghlaimeoirí:

*Cén t-am a bhuailfidh mé leat?*

*nó*

*Cén t-am a chasfaidh mé ort?*

* Scríobh pé leagan den dá cheist sin a úsáidtear sa cheantar ina bhfuil sibh. Scríobh ar an gclár é, ar thréshoilseán, nó oscail an sleamhnán **Cén t-am?** sa taispeántas PowerPoint **Gníomhaíochtaí Labhartha.**
* Nocht an dá chomhrá, líne ar líne. Léigh amach gach líne agus iarr ar na foghlaimeoirí iad a rá i do dhiaidh.
* Ansin, oscail an chéad sleamhnán eile, **An Aimsir Fháistineach**. Nocht an dá bhriathar. Iarr ar na foghlaimeoirí féachaint orthu agus insint duit conas a chuirtear briathar san aimsir fháistineach. Cén deireadh a chuirtear le briathar leathan agus le briathar caol?
* Oscail an chéad sleamhnán eile **Briathra eile**, agus iarr ar na foghlaimeoirí na briathra a chur san aimsir fháistineach.
* Cum abairtí leis na briathra sin, mar shampla: *Ólfaidh mé tae amárach. Féachfaidh mé ar Ros na Rún Déardaoin. Caithfidh mé culaith snámha ar mo laethanta saoire*.
* Iarr ar gach foghlaimeoir abairt a chumadh ansin, le ceann de na briathra sin san aimsir fháistineach.
* Iarr ar fhoghlaimeoir amháin cuireadh a thabhairt duit. Glac leis an gcuireadh sin agus cuir an cheist: *Cén t-am a bhuailfidh mé leat?* ar an bhfoghlaimeoir. Beidh air am a rá. Ansin, casfaidh sé ar an duine atá in aice leisean agus tabharfaidh an foghlaimeoir sin cuireadh dósan. Glacfaidh sé leis an gcuireadh sin agus cuirfidh sé an cheist: *Cén t-am a bhuailfidh mé leat?* ar an bhfoghlaimeoir sin. Beidh airsean am a rá. Ansin, casfaidh an foghlaimeoir sin ar an duine in aice leisean agus leanfaidh an nós sin timpeall an ranga, go dtí go mbeidh cleachtadh déanta ag gach foghlaimeoir ar an gceist nua. Éist go géar leis na foghlaimeoirí. Má thugann tú botúin faoi deara, ceartaigh iad.
* Ansin, roinn an rang i mbeirteanna. Tabhair clúdach litreach **Am agus Áit - Cén t-am?** do gach grúpa. Mínigh na treoracha seo dóibh.
* Sa chlúdach litreach tá cártaí éagsúla. Tarraingeoidh Duine A cárta as an gclúdach litreach ar dtús. Tabharfaidh sé cuireadh ansin do Dhuine B dul go dtí an áit nó an ócáid sin leis. Glacfaidh Duine B leis an gcuireadh agus cuirfidh sé an cheist: *Cén t-am a bhuailfidh mé leat?* ar Dhuine A.Freagróidh Duine A leis an am atá luaite ar a chárta. Tarraingeoidh Duine B cárta as an gclúdach litreach ansin. Tabharfaidh sé cuireadh do Dhuine A dul go dtí an áit nó an ócáid sin leis. Glacfaidh Duine A leis an gcuireadh agus cuirfidh sé an cheist: *Cén t-am a bhuailfidh mé leat?* ar Dhuine B.Freagróidh Duine B leis an am atá luaite ar a chárta. Leanfaidh an ghníomhaíocht ar aghaidh mar sin, go dtí go mbeidh comhrá bunaithe acu ar gach cárta.
* Téigh timpeall an ranga fad is atá na foghlaimeoirí i mbun na gníomhaíochta agus bí ag éisteacht go géar leo. Ceartaigh aon bhotúin a thugann tú faoi deara.
* Ceartaigh an ghníomhaíocht trí iarraidh ar fhoghlaimeoirí éagsúla cuid den ghníomhaíocht a dhéanamh os comhair an ghrúpa.
* Múin an cheist seo a leanas do na foghlaimeoirí:

*Cén t-am a bhuailfimid le chéile?*

nó

*Cén t-am a chasfaimid ar a chéile?*

* Múin an dá cheist sa tslí chéanna agus a múineadh: *Cén t-am a bhuailfidh mé leat?* Lean na treoracha thuas agus bain úsáid as na sleamhnáin **Cén t-am a bhuailfimid le chéile?**, **An Aimsir Fháistineach Iolra**, **Briathra eile san iolra** sa taispeántas PowerPoint **Gníomhaíochtaí Labhartha.**

1. Múin an cheist seo a leanas do na foghlaimeoirí.

*Cén áit a mbuailfidh mé leat?*

nó

*Cén áit a gcasfaidh mé leat?*

* Scríobh an cheist ar an gclár, ar thréshoilseán, nó oscail an sleamhnán **Cén áit?** sa taispeántas PowerPoint **Gníomhaíochtaí Labhartha.**
* Nocht na ceisteanna, léigh amach iad agus iarr ar na foghlaimeoirí iad a rá i do dhiaidh. Ansin, iarr ar na foghlaimeoirí freagraí samplacha a thabhairt duit. Scríobh na moltaí a thugann siad duit ar an gclár. Mar shampla: *sa chathair, sa bhialann, sa tsráid…*
* Lean an nós céanna is a leanadh thuas. Iarr ar fhoghlaimeoir amháin cuireadh a thabhairt duit. Glac leis an gcuireadh sin agus cuir an cheist: *Cén t-am a bhuailfimid le chéile?* ar an bhfoghlaimeoir. Beidh air am a rá. Cuirfidh tú an cheist: *Cén áit a mbuailfidh mé leat?* agus beidh air áit a rá, mar shampla: *sa chathair.* Ansin, casfaidh seisean ar an duine in aice leisean agus déanfaidh siad beirt an rud céanna. Leanfaidh an nós sin timpeall an ranga, go dtí go mbeidh cleachtadh déanta ag gach foghlaimeoir ar an gceist nua. Ceartaigh aon bhotúin a thugann tú faoi deara.
* Ansin, cuir leis an liosta d’áiteanna atá agaibh ar an gclár. Scríobh na freagraí seo a leanas ar an gclár, ar thréshoilseán, nó oscail an sleamhnán **Áiteanna** sa taispeántas PowerPoint **Gníomhaíochtaí Labhartha.**

*Taobh amuigh den phictiúrlann.*

*Sa phictiúrlann.*

*Taobh amuigh den chaife.*

*Sa chaife.*

*Taobh amuigh den bhialann.*

*Sa bhialann.*

*Taobh amuigh den teach tábhairne.*

*Sa teach tábhairne.*

*Taobh amuigh den óstán.*

*San óstán.*

* Nocht na háiteanna agus na híomhánna, ceann ar cheann. Léigh amach iad agus iarr ar na foghlaimeoirí iad a rá i do dhiaidh.
* Téigh siar ar an sleamhnán uair nó dhó. Abair leis na foghlaimeoirí breathnú ar na samplaí sin agus cuir ceist orthu cad a tharlaíonn tar éis *den*? Déan cinnte go dtuigeann siad go leanann séimhiú *den*,ach amháin nuair a thosaíonn an t-ainmfhocal le *d, n, t, l, s, r* nó guta*.*
* Iarr ar na foghlaimeoirí breathnú ar na samplaí thuas arís, agus cur síos a dhéanamh duit ar cad a tharlaíonn tar éis *sa*? Éist lena dtuairimí agus déan cinnte de go bhfuil an t-eolas seo a leanas acu: cuirtear séimhiú ar ainmfhocal tar éis *sa,* ach amháin nuair a thosaíonn an t-ainmfhocal le *d, n, t, l, s* nó *r*. *San* a úsáidtear roimh ghuta.
* Oscail an chéad sleamhnán eile **Cén áit a mbuailimid le chéile?** sa taispeántas PowerPoint **Gníomhaíochtaí Labhartha**. Cuir an cheist: *Cén áit a mbuailimid le chéile?* ar na foghlaimeoirí, mar ghrúpa, de réir mar a nochtann tú gach íomhá. Freagróidh siad le chéile.
* Ansin, téigh siar ar an sleamhnán. Cuir an cheist: *Cén áit a mbuailimid le chéile?* ar fhoghlaimeoirí aonair, de réir mar a nochtann tú gach íomhá. Éist go géar lena bhfreagraí. Déan cinnte de go bhfuil na rialacha a bhaineann le *den* agus *sa (le consan)* in úsáid i gceart ag na foghlaimeoirí.
* Oscail an chéad sleamhnán eile **Cén áit a mbuailimid le chéile? ar lean.** Cuir an cheist: *Cén áit a mbuailimid le chéile?* ar na foghlaimeoirí, mar ghrúpa, de réir mar a nochtann tú gach íomhá. Freagróidh siad le chéile.
* Téigh siar ar an sleamhnán arís. Cuir an cheist: *Cén áit a mbuailimid le chéile?* ar fhoghlaimeoirí aonair, de réir mar a nochtann tú gach íomhá. Éist go géar lena bhfreagraí. Déan cinnte de go bhfuil na rialacha a bhaineann le *den* agus *sa (le guta)* in úsáid i gceart ag na foghlaimeoirí.
* Mínigh agus múin na nathanna seo don rang:

*Ceart go leor.*

*Tá sin go breá.*

*Go hiontach.*

*Feicfidh/tcífidh mé thú Dé Sathairn mar sin.*

* Oscail sleamhnán **Comhrá 2** sa taispeántas PowerPoint **Gníomhaíochtaí Labhartha**. Nocht línte an chomhrá, ceann ar cheann. Léigh iad agus iarr ar na foghlaimeoirí iad a rá i do dhiaidh.
* Roinn an rang i mbeirteanna. Iarr orthu comhrá den saghas céanna a chruthú. Fág an sleamhnán **Comhrá 2** ar oscailt.
* Téigh timpeall an ranga ag éisteacht leo agus ceartaigh aon bhotúin a thugann tú faoi deara, go háirithe ó thaobh na foghraíochta de. Iarr orthu róil a mhalartú. Bain an comhrá den scáileán nuair a bheidh cleachtadh déanta acu ar an gcomhrá sna róil éagsúla. Iarr orthu comhrá a chruthú eatarthu féin arís. Ní chaithfidh siad cloí leis an bhfoclóir céanna.
* Téigh timpeall an ranga ag éisteacht leo arís. Ceartaigh aon bhotúin a thugann tú faoi deara, go háirithe ó thaobh na teanga agus na foghraíochta de. Má thagann botúin choitianta chun cinn, téigh siar ar na pointí sin leis an rang ina iomláine.
* Tabhair cóip den bhileog **Am agus Áit - Cén áit?** do gach foghlaimeoir.
* Mínigh na treoracha atá ag barr na bileoige dóibh. Beidh gach foghlaimeoir ag bualadh le gach foghlaimeoir eile sa bhaile mór i rith na seachtaine, ach níl a fhios acu cá mbuailfidh siad le chéile. Caithfidh siad siúl timpeall an ranga le fáil amach cá bhfuil siad chun bualadh le gach duine. Tabhair cárta amháin ón mbileog **Am agus Áit - Cén áit? (Cártaí)** do gach foghlaimeoir. Úsáidfidh siad an t-eolas atá ar an gcárta sin chun insint do dhaoine cá mbuailfidh siad le chéile. Nuair a insíonn duine amháin cá mbuailfidh sé le duine eile cuirfidh an duine sin X san áit cheart sa bhaile, mar shampla: cuirfidh sé X sa bhialann nó taobh amuigh den bhialann, sa bhaile (is é sin an bosca) ar a bhileog. Scríobhfaidh na foghlaimeoirí ainm an duine in aice leis an X.
* Déan plé ar an gceist a bheidh uathu chun an tasc a chur i gcrích. Lig do na foghlaimeoirí an cheist a scríobh síos: *Cá mbuailfimid le chéile / Cá mbuailfidh mé leat?*
* Ansin, dírigh a n-aird ar an ngreille. Baineann an ghreille leis na rialacha a bhaineann le *sa* agus *den*. Caithfidh na foghlaimeoirí an riail cheart a scríobh san áit cheart. Iarr orthu aird a thabhairt ar na rialacha sin le linn na gníomhaíochta. Ceartaigh an ghníomhaíocht bheag sin – an ghreille.
* Scaoil leo chun siúl timpeall an ranga.
* Siúil timpeall ag éisteacht leo. Ceartaigh aon bhotúin a thugann tú faoi deara, go háirithe ó thaobh na teanga agus na foghraíochta de.
* Ceartaigh an ghníomhaíocht trí iarraidh ar fhoghlaimeoirí éagsúla abairtí iomlána a chumadh, mar shampla: *Buailfidh mé le Seán taobh amuigh den siopa*.
* Ansin, roinn an rang i mbeirteanna. Tabhair cóip den bhileog **Am agus Áit - Páirtnéir Teanga (A)** d’fhoghlaimeoir amháin (Duine A) agus **Am agus Áit - Páirtnéir Teanga (B)** don fhoghlaimeoir eile (Duine B).
* Mínigh na treoracha atá ag barr na bileoige do na foghlaimeoirí. Is páirtnéirí teanga iad, Duine A agus Duine B. Tá siad chun bualadh le chéile gach lá i rith na seachtaine, in áiteanna difriúla agus ag amanna difriúla. Ní cuimhin leo na socruithe a rinne siad.
* Cuirfidh Duine A glao ar Dhuine B ar dtús. Beannóidh sé dó agus cuirfidh sé ceisteanna air, mar shampla: *Cén t-am a bhuailfimid le chéile Dé Máirt? / Cén áit a mbuailfimid le chéile Dé Máirt?* Fágfaidh sé slán leis. Ansin, cuirfidh Duine B glao ar Dhuine A. Beannóidh sé dó agus cuirfidh sé ceisteanna airsean, mar shampla: *Cén t-am a bhuailfimid le chéile Dé Luain? / Cen áit a mbuailfimid le chéile Dé Luain?* Fágfaidh sé slán leis. Caithfidh siad na bearnaí ina mboscaí a líonadh. Níl hionann an t-eolas atá acu beirt.
* Téigh timpeall an ranga fad is atá na foghlaimeoirí i mbun na gníomhaíochta, ag éisteacht leo agus ag cabhrú leo, más gá. Ceartaigh aon bhotúin a thugann tú faoi deara, go háirithe ó thaobh na teanga agus na foghraíochta de. Má thagann botúin choitianta chun cinn, téigh siar ar na pointí sin leis an rang ina iomláine.
* Ceartaigh an ghníomhaíocht trí iarraidh ar ghrúpaí éagsúla insint don rang faoina bpleananna.
* Déan plé ar pháirtnéirí teanga. An gceapann na foghlaimeoirí gur smaoineamh maith é páirtnéir teanga a bheith acu? An raibh páirtnéir teanga ag éinne le linn an chúrsa? Ar mhaith leis na foghlaimeoirí páirtnéirí teanga a bheith acu, agus iad ag críochnú an chúrsa? An raibh pháirtnéir teanga acu riamh, agus iad ag foghlaim teanga ar bith eile?

Moltar na gníomhaíochtaí seo a nascadh leis an mbileog **Socruithe (Éisteacht)** nó leis an ngníomhaíocht **Cén áit?** sna gníomhaíochtaí **An Banc Teanga.**

**Freagraí**

**Am agus Áit Cén áit?**

|  |  |  |
| --- | --- | --- |
| **sa** | **san** | **den** |
| **Leanann séimhiú ach ar *d, n, t, l, s, r*** | **Roimh ghuta** | **Leanann séimhiú ach ar *d, n, t, l, s, r*** |

**Páirtnéirí Teanga**

|  |  |  |  |  |  |  |
| --- | --- | --- | --- | --- | --- | --- |
| Dé Luain  9.00 a.m.  Ollscoil | Dé Máirt  11.45 a.m.  Caifé Áine | Dé Céadaoin  12.30  Seomra na Gaeilge | Déardaoin  3.15 p.m.  Leabharlann | Dé hAoine  6.30 p.m.  Tigh de Barra | Dé Sathairn  8.00 a.m.  Óstán Uí Riain | Dé Domhnaigh  2.00 p.m.  Bialann de Brún |